Gruppeleder beretning Gørlev gruppe 2024

Året har gået sin vante gang, med god aktivitet i alle grene. Vinter / forår

havde vi både deltagelse i Klan Klassik løbet fra Trop og Old Boys, det foregik jo her i lokalområdet, og selv om det var sent på døgnet tror jeg nok alligevel der var borgere i byen der så spejderaktivitet.

Vi deltog i Sct Georges løbet i Slagelse og der var både Junior og Mini, hvilket gav os bedste flok staven, Det er sjældent sket, så flot klaret.

Derudover har der været en dejlig gruppetur til Jyderup med et herligt forårsvejr og virkelig god stemning.

I divisioins regi er der afholdt Fam/microdag, Føniks, Grif og Basilisk. Desværre kunne vi hverken på Føniks eller Basilisk stille med egne patruljer, men så blev vore spejdere koblet til andre patruljer og dejligt at vi var repræsenteret. Til gengæld kunne vi næsten gøre rent bord på Grif hvor vi tog mange præmier med hjem.

Vi har også været ude at stå med flag for vore konfirmanter, en dejlig tradition vi har skabt, det giver både festlig, højtidelig og synlighed i lokalområdet. ( vi har fået forespørgsler fra menighedsråd om vi ikke ville komme hver gang de har konfirmationer!)

Sommerlejren gik til Gurredam spejdercenter, vi var afsted med en stor junior flok og et par trops spejdere. Sommerlejren var også udbudt til minierne, men der var kun et tilmelding og med kun store juniorspejder kunne vi desværre ikke tilbyde deltagelse, det er meget ærgerligt og det håber vi ikke sker fremadrettet.

Det var en udfordrende lejr da der var fugtigt på mange lejrpladser og det var svært at få tørt nok brænde til at holde gang i bålet til madlavning, madplanen blev tilrettet flere gange. Vi fik lavet nogle fine Batik t- shirts som gjorde lykke ved morgensamlingen, oplevet Kronborg gennem et spændende løb, og det er mærkeligt at ville nævne men turen frem og tilbage til Gurredam foregik med tog og oplevelsen af at bagagen skal man selv kunne håndtere ind og ud af toget og bære fra en perron til en anden- virkelig meget læring!

Efter sommerferien mødte der lige så mange medlemmer op som før ferien, dog har vi ikke nogle junior spejdere nu, da de alle rykkede op til Troppen.

Det har været et efterår hvor troppen har arbejdet meget med at blive patruljer som arbejder mere selvstændigt, det har været en omvæltning men det virker som om det alligevel nærmer sig. Det har også været et arbejde at finde samhørighed mellem de “gamle tropspejdere” og den nye store flok, desværre er der en del af de” gamle” der er faldet fra, de siger det er pag andre interesser.

Minierne er gennem efteråret blevet flere og flere og tæller nu 12 stk, hurra for det for det er jo dem vi skal satse på kan få gruppen til at leve videre!

Divisionen havde i år valgt at afholde en fælles Åben lejr for alle divisionens spejdere, her havde vi en rimelig deltagelse og oplevede en division på tværs både som gruppe og grene.

Vi har haft en håndfuld tropsspejder af sted på Plan kursus i efterårsferien, hvor de fleste kom hjem med mod på mere.

Gørlev gruppe har idag spejder aktiviteter for:

Familie spejd. som mødes tordag i ulige uge 16.30 - 18.00

Mini: tirsdag 18.30-20.00

Junior: tirsdag 18.30 - 20.00 ( pt er der ingen deltagere)

Trop: tirsdag 18.30-20.00

Klan: ( har pt ingen fast møde eller fast medlemmer, men deltager lidt på divisionsplan og vore fælles ture)

Som slut på året har vi modtaget Bjørnen Anton, for at have divisionens største procentvise fremgang, så de nye mini spejdere har helt klart gjort en forskel også med det.

Tilslut vil vi glæde os over at vores økonomi er blevet mindre stram og vi bedre kan tillade os at købe nyt udstyr eller tage på en centerlejr som er dyrere da alle deltager skal betale for lejrplads, selv om lederne ikke deltager på aktiviteter. Så tak til alle som giver en hånd med Spild.

Gruppeleder

Mette og Karen